Sillamäe Kutsekool
Sillamäe Kutsekool (ka Sillamäe Kutsekeskkool) oli kutsekool Sillamäel aadressil Tallinna maantee 13. Õppekeel oli vene keel. Otsus rajada Sillamäele kutsekool tööliste ettevalmistamiseks tehasele Baltijets tehti 1972. aastal. Sillamäe Kutsekeskkool nr 33 (vene keeles Городское среднее профессионально-техническое училище №33) avati 1. septembril 1981. 1. septembrini 1994 kandis see nime Sillamäe Kutsekool (vene keeles Силламяэское профессиональное училище), 1. septembrini 1996 Sillamäe Kutsekeskkool. 2015. aastal oli Sillamäe Kutsekoolis viis õppesuunda: metallide töötlemine, logistika, infotehnoloogia, kokandus ja ehitus. Koolis oli palju erialasid, näiteks arvutiteenindaja, kokk, ehitaja, keevitaja, metallitöötlus ja palju muud. Koolis õppis kokku 800 õpilast. 2015. aastal kutsekooli hoone renoveeriti. 1. septembril 2016 liideti Sillamäe Kutsekool Ida-Virumaa Kutsehariduskeskuse ja Narva Kutseõppekeskusega ning koolist sai Ida-Virumaa Kutsehariduskeskuse Sillamäe õppekoht.